
TAKAISIN SUOMESSA


Reetta oli polviaan myöten suossa, veti henkeä ja räjähti hersyvään nauruun. Sitä oli vaikea saada katkeamaan. Pähkähullu ajatus oli vallannut mielen. Hän on kahden lapsen isoäiti ja takana on kolmekymmentä vuotta kestänyt maailmanympärysmatka. Reetta oli takaisin Itä-Ikaalisissa, lähtö pisteessä. Täältä hän lähti Amerikkaan vuonna 1913 ja palasi Neuvostoliiton kautta. Pähkähullua.


Suo tuoksui tutulta. Samanlaiselta, kun yli kolmenkymmentä vuotta sitten. Silloin hän oli kulkenut samoilla soilla vanhempiensa kanssa marjastamassa.


Laskuvarjohyppy lentokoneesta palautti minut tänne. Nyt on syyskuun 1943 kymmenennen päivän aamunkoitto, Reetta muistutti itseään


Nauru jatkui, vaikka tilanteessa ei ollut mitään huvittavaa. Se muuttuikin vähitellen itkunsekaiseksi tunteiden hyppiessä äärestä toiseen. Tuttu suo ja takana olevat vuosikymmenet Amerikassa. Uusi mielikuva oli korvannut edellisen.


Nyt on suomalaisessa suossa polviaan myöten Bostonin seura piirin nainen. Kyllä seurapiirissä kohistaisiin, jos näkisivät minut tällaisena: päässä tiukka nahkahuppu ja yllä ruma ruskea haalari ja koko komeus uppoamassa suohon keskellä korpea.


Ja syynä se, että hän on suossa Neuvostoliiton lähettämänä vakoojana.


Reetta oli ollut torpparin tyttö Amerikkaan lähtiessään. Taakse jäi Olli ja rakkauden kesä 1913. Laivamatkan tapahtumat veivät hänet asumaan Ellan ja Juliuksen luokse Bostonissa, jonne hän seuraavana vuonna synnytti pojan, Oliverin. Passissa lukee Greta Toivo. Nimi, jolla hänet on tunnettu jo 30 vuotta. Opiskelujen jälkeen hänestä tuli Edgar Hooverin organisaation agentti. Reetta menestyi sen tehtävissä Kaliforniassa, Kanadassa, Minnesotassa, Espanjan sisällissodassa ja viimeksi Neuvostoliitossa. Sieltä paluumatka Amerikkaan oli katkennut Itä-Ikaalisten Susinevalle.


Amerikka antoi minulle odottamattoman tulevaisuuden. Ellan ja Juliuksen kodista tuli minulle ja Oliverille pysyvä koti. Pojalla on jo oma perhe ja hän on juuri aloittanut Juliuksen yrityksen MR:n – Massachusetts Radion – pääjohtajana. Olen kokenut paljon, mutta ainoa mies elämässäni on ollut Olli, Oliverin isä.


Kyyneliin päättynyt nauru lopahti. Reetta ihmetteli, miksi juuri tuollaiset menneisyyden seikat tulivat ensimmäiseksi mieleen. Oliko syynä jännitys, jonka oli nostanut hyppy pimeään ja yllättävä paluu elämän lähtöpisteeseen. Hypätessään hän ei tiennyt, mihin putoaisi. Oliko koneen suunnistaja todella osannut ohjata lennon tänne Itä-Ikaalisiin kuten käskynjaossa oli ilmoitettu? Hänen paikkojaan särki.


Laskuvarjon valjaat olivat olleet väljät, ja hän oli saanut niistä mustelmia puuskittaisen tuulen riepotettua varjoa hypyn aikana. Lopulta kuitenkin laskeutuminen kohteena olleelle suolle aikanaan opitun mukaisesti jalat yhdessä oli tapahtunut yllättävän pehmeästi. Hän avasi valjaat yhä suohon uponneena, keri laskuvarjon köydet luokseen ja leikkasi ne irti varjosta veitsellään. Kangas olisi hänen suojansa tulevina öinä.


Mielessä myllersi, sillä Reetta näki suolla seisoessaan edessään vain lukemattomia tienristeyksiä. Niistä jokainen johti tuntemattomaan. Hän ei kuitenkaan katunut muutama päivä sitten tekemäänsä päätöstä vaihtaa Suomeen suuntautuvaan laskuvarjohyppyyn turvallinen paluumatka Neuvostoliiton Jaroslavlista Amerikkaan. Se oli ollut vaihtokauppa, joka pelasti Reettan ystävän Anjan perheen. Perhe sai käyttöönsä hänen Siperian junan propuskansa Vladivostokiin.


Reetta tiesi olevansa lähellä syntymäkotiaan. Sen hän oli saanut tietää ennen lentokoneeseen nousua käydyssä tehtävänjaossa. Siinä hänelle ja hänen kanssaan pudotettavalle Arvo Viita luomalle oli kerrottu heidän kohteensa olevan ItäIkaalisten Susineva. Tieto oli saanut hänet pois tolaltaan. Reetta tunnisti paikan nimen lapsuudestaan.


Paluu vuosikymmenten takaiseen entiseen kotimaahan Neuvostoliiton desanttina pelotti. Pystyykö hän todistamaan olevansa jotain muuta kuin vihamielinen vakooja suur valtaa vastaan taistelevalle Suomelle? Reettalla oli takkinsa sisävuoreen ommeltuna salatasku, jossa oli hänen Yhdys valtain passinsa. Se olisi ehkä hänen pelastuksensa. Siihen hän päätti luottaa. Taskussa oli myös revolveri, jonka hän oli saanut Ollilta 30 vuotta aikaisemmin. Se oli pelastanut hänet jo monta kertaa.


”Anja, missä olet?”


Huuto katkaisi Reettan tulevaisuuden pohdiskelut ja palautti nykyhetkeen. Huutaja oli Viitaluoma, joka ei tiennyt, että Anja oli vaihtunut Reettaksi. Sen miehen seurassa hän ei halunnut jatkaa. Reetta sotki valjaat suohon ja kääri varjo kankaan kainaloonsa. Onneksi päivä ei ollut vielä kokonaan valjennut ja hämärä antoi hänelle suojaa. Reetta kulki kumarassa kohti läheistä metsän reunaa, jonne hän näki toisen varustetorpedon pudonneen. Hän veti sen metsän suojaan ja kätkeytyi torpedon kanssa tuuhean kuusen alle.


”Anja, Anja…”


Huudot kuuluivat jokin aikaa piilopaikkaan, mutta lopulta Viitaluoma päätteli huutelun turhaksi. Jos Anja on tullut alas turvallisesti kauempana, he tapaavat joka tapauksessa Tampereen keskustassa viikon kuluttua sovitussa paikassa. Reetta näki, kun mies löysi toisen varustetorpedon. Hän täytti reppunsa sen varusteilla, sotki torpedon laskuvarjon suohon ja poistui paikalta.


Reettalle Viitaluoman poistuminen merkitsi siteiden katkeamista Neuvostoliittoon.


Varustetorpedosta Reetta löysi Itä-Ikaalisten kartan. Siitä näkyi, että muutaman kilometrin päässä pudotuspaikasta on Kortesalo. Talo, jolla on yksi lato etäällä pellon laidassa ja josta on muutaman kilometrin kävelymatka Sisätön pikkukylään. Reettalla ei ollut kuitenkaan kiire. Hän päätti viettää ensimmäisen päivän Susinevan laidalla ja pohtia tilannettaan. Havuista ja laskuvarjokankaasta hän saisi suojan seuraa vaksi yöksi. Sitä seuraava lepopaikka voisi olla Kortesalon lato, hän mietti.


Reetalla oli jano. Hetken etsinnän jälkeen löytyi lähde. Siitä virtasi vettä hiljakseen pienenä purona kohti suota. Sen pinta oli peili, jossa näkyi yhä nuorelta näyttävä tummatukkainen nainen. Ensi vilkaisulla kasvojen ilme oli vakava. Se muuttui, kun nainen hymyili ja sen Reetta teki. Silloin hymykuopat ilmestyivät koristamaan hänen kasvojaan. Lähteen heijastus vahvisti itseluottamusta. Hän selviäisi. Reetta otti vettä kämmenelleen ja joi janoonsa. Vahva suon tuoksu tuntui hänestä puhdistavalta. Uusi tuntematon elämän vaihe oli edessä.


Päivän valjettua Reetta huomasi Susinevan olevan täynnä hillaa. Suussa sulavaa keltaista marjaa, jota hän ei ollut saanut sitten lapsuutensa. Se maistui hyvältä edelleen. Kuusen alla levätessään hän näki nevalla toisenkin marjastajan. Suurikokoinen karhu oli siellä täyttämässä vatsaansa tulevia talviunia varten. Reetta tiesi, että karhu on vaaraton niin kauan kun sitä ei häiritse. Niin hän oli kuullut lapsena vanhemmiltaan. Tunnin kuluttua karhu tallustelikin nevan toisen laidan suuntaan silloin tällöin uudelle marjamättäälle pysähtyen.


Syyskuun illan pimetessä Reetta ajatteli poikaansa, tämän perhettä sekä vauhdikasta elämäänsä ja nuoruutensa rakasta Ollia, jonka jälkeen hänellä ei ole ollut miestä. Yhdysvallat on ollut hänen kotimaansa kolmekymmentä vuotta ja hän on nyt maan tiedustelupalvelun Organization of Strategic Servicesin – OSS:n – koulutettu agentti. Laskuvarjolla hyppäämistä hän oli harjoitellut vuosia sitten. Susinevalla hän myönsi itselleen, että äskeinen hyppy oli kaikista hypyistä pelottavin.


Kahdeksaatoista ensimmäistä vuottaan Suomessa hän ei kuitenkaan ollut unohtanut. Ne toivat hänen elämäänsä yhdeksi kesäksi Ollin ja sen tuloksena pojan Oliverin. Missä Olli on tänään? Tapaammeko? Kerronko hänelle lapsestamme?”


Kysymykset pyörivät Reettan mielessä hänen torkkuessaan kuusen alla. Takin salataskussa olevan passin mukaan hän on Greta Toivo, mutta nyt hän tunsi taas olevansa Reetta Toivola. Paluu juurille oli nostanut pintaan hänen kasteessa saamansa nimen ensivuosien ajalta Suomessa.


Seuraavana aamuna hän tutki varustetorpedon sisällön. Puolet siitä täytti huolellisesti kääritty paketti sisällään radio, sille akku ja kerä kuparilankaa antenniksi. Sillä hänen ja Viita luoman olisi pitänyt välittää tietoja Neuvostoliittoon. Se oli Reettalle tuttu laite: valmistettu Yhdysvaltojen Bostonin Massa chusetts Radiossa. Näiden radioiden käyttöä hän oli vuoden ollut opettamassa neuvostoliittolaisille Jaroslavlissa lähellä Moskovaa.


Tämä voi olla pelastukseni. Tai ainakin sen ensi askel. Reetta etsi katseellaan Susinevalta sopivaa antennipaikkaa radiolle.


Se löytyi ja hetken kuluttua antennilanka oli ylhäällä. Hän kytki radion akkuun, virran päälle ja laite käynnistyi. Se kohisi ja taajuusnupin kääntäminen toi kuuluviin sähkötysmerkkien kirjon. Niiden määrä kertoi, että maailma on sodassa. Hetken pyöriteltyään Reetta siirtyi taajuudelle 7777 kiloherziä, jota tiesi OSS:n kuunteluasemien päivystävän ympäri vuorokauden eri puolilla maailmaa. Hän painoi lyhyesti radioon kytkettyä sähkötysavainta ja huomasi vihreän valon välkähtävän sen etupaneelissa. Laite kuuli ja lähetti.


Reetta sulki radion ja istui miettimään. Hänen olisi lähetettävä mahdollisimman lyhyt mutta kaiken oleellisen tiedon sisäl tämä sanoma OSS:lle. Se odotti hänen saapuvan Siperian junalla Jaroslavlista Vladivostokiin, mutta vasta neljän päivän kuluttua. Hänen viestinsä Suomesta olisi yllätys ja epäuskottava. Sellainen tulkinta olisi torjuttava mutta kuinka?


Lopulta hän koodasi viestin: ”Pudotettu Suomeen Neuvostoliiton desanttina. Antaudun. Suurlähettilästä informoitava.”


Viestin päätteeksi hän laittoi henkilökohtaisen agenttitunnuksensa.


Reetta käynnisti taas radion ja viritti sen OSS:n taajuudelle. Lyhyt viesti lähti hetkessä eetteriin ja sitten alkoi odotus. Kesti kymmenen minuuttia, ennen kuin sanoma kuitattiin. Enempään hän ei pystynyt. Hänen uskottavuutensa on tästä eteenpäin kiinni USA:n suurlähettiläästä. Eiväthän Suomi ja Yhdysvallat ole keskenään sodassa, joten lähettiläs voisi hänet pelastaa.


Illan hämärtyessä hän lähti kohti Kortesalon latoa, jossa hän aikoi yöpyä heinäkasassa laskuvarjoon kietoutuneena. Radion ja torpedon hän jätti Susinevalle. Mukaan tuli vain pari säilyketölkkiä, jotka nekin olivat valmistetut Yhdysvalloissa ja lähetetty Neuvostoliittoon sotilasavuksi sen taistellessa saksalaisia, mutta myös suomalaisia joukkoja vastaan.


Muistot Ollista palasivat uudelleen mieleen Reettan kääriytyessä ladon heinäkasaan nukkumaan. Hän ei edes uskaltanut haaveilla Ollin tapaamisesta. Sen toteutumista ei tukenut muu kuin se, että hän itse on nyt Suomessa. Ajatukset pyörivät kehää: Missä on Olli, tuliko hänestä insinööri, joksi hän rakkauden kesämme jälkeen lähti opiskelemaan, onko hän vielä hengissä?


Kysymyksiä, joihin minulla ei vielä ole vastauksia, mutta ehkä saan niitä.


Lopulta Reetta päätteli kaiken olevan pelkkää toive ajattelua ja turhaa haaveilua. Hän tuhahti ajatuksilleen. Jälleen uhkarohkeus ja uteliaisuus olivat johtaneet hänet pulaan. Samat ominaisuudet olivat kuitenkin tehneet hänestä aikaansaavan ja arvostetun agentin. Mitä tapahtuu, kun hän kohtaa suomalaisia viranomaisia? Reetta tiesi, että kiinni saadun desantin, vakoojan, kohtalo on yleensä kuolema.


Siihen pelottavaan ajatukseen hän nukahti.


Aamulla Reetta heräsi ladon ulkopuolelta kuuluvaan keskusteluun.


”Se desantti ei totellut Roineen käskyä vaan työnsi kätensä taskuun ja silloin Roine antoi konepistoolinsa laulaa”, sanoi miesääni.


”Voiko ihmisen tappaa noin vain?”


Toinen ääni kuului naiselle.


”Voi, jos lähtökohtana on joko oma tai vieraan henki. Sen Sisätön kylätiellä ammutun desantin kädessähän oli pistooli. Asia selvisi, kun käsi vedettiin taskusta. Mies olisi käyttänyt sitä, ellei häntä olisi ampumalla estetty”, jatkoi miesääni.


Reetta pelästyi. Viitaluoman lentokentällä mainostama suomalaisten lahtarien metsästys olikin johtanut päinvastaiseen tulokseen. Hänet oli metsästetty. Miehen kohtalo oli juuri sellainen, kun hän oli ennen nukahtamistaan pohtinut: vakoojan kohtalo on kuolema.


Hän kuuli kuinka mies ja nainen ottivat ladosta muutaman tukun heiniä kärryyn, jota vetäen hän näki heidän kulkevan kohti Kortesaloa. Hetken kuluttua ladosta poistui myös Reetta, joka jätti heiniin laskuvarjonsa. Se olkoon palkkio yö paikasta, hän hymähti mielessään.


Viitaluoman ampuminen oli herättänyt kylän desanttijahtiin. Pohjoisten soiden suunnasta kylätielle ilmestyneenä Reetta oli jäänyt kiinni, tosin vasta 13-vuotiaan Riston huomattua revolverin hänen taskussaan. Hän pelästyi. Onko hänen kohtalonsa sama kuin Viitaluomalla? Epätoivo otti vallan hänen mielessään. Hän rauhoittui, mutta vasta kun paikalle saapunut kyläpoliisi lähti pari tuntia myöhemmin kuljettamaan häntä kohti Tamperetta.


VALPON VANKI JA OLLI


Kapteeni Onni Mikkola toimi Tampereella Valtiollisen poliisin, Valpon, vanhempana etsivänä ja toimiston kakkosmiehenä. Hän oli vielä muutama kuukausi sitten haaveillut sen päällikkyydestä ja ylennyksestä majuriksi, mutta sitten jostain oli ilmestynyt majuri Olli Rantatie, joka oli saanut paikan. Mikkola oli sopeutunut tilanteeseen, sillä hän huomasi uudella esimiehellään olevan myös tärkeitä sotilaallisia korkean tason tehtäviä.


Toimiston seinän takana työskenteli everstiluutnantti Reino Hallamaan johtaman signaalitiedustelun alueellinen yksikkö. Se oli saanut tunnustusta vihollisen sanomien sieppaami sesta ja niiden salauksen purkamisesta. Mikkola oli huomannut Rantatiellä olevan vahvat siteet sinnekin. Mikkola oli vain Valpon etsivä mutta hyvä sellainen kuten hän itselleen vakuutti. Urakehityksen pysähtyminen kuitenkin kaihersi hänen mieltään.


Tampereen pohjoispuoli – erityisesti Itä-Ikaalinen – oli paikka, johon Neuvostoliitto pudotti toistuvasti laskuvarjolla desantteja ja tarvikkeita kätyreilleen. Alue oli syrjäinen ja harvaan asuttu. Kaupungissa oli joukko kansalaissodan tapahtumista katkeroituneita, joita vihollismaa käytti hyväkseen. Se joukko majoitti ja auttoi desantteja heidän tuhotöissään.


Kaksi päivää aikaisemmin Mikkola oli saanut tiedon desantin ampumisesta Sisätössä ja tänään toimiston selliin oli tuotu samasta kylästä kiinni otettu naisdesantti. Siihen liittyi yksityiskohtia, jotka virittivät Mikkolan kunnian himon uudelle tasolle. Nainen kertoi muuttaneensa Ikaalisista Amerikkaan 30 vuotta sitten 18-vuotiaana. Hänen nimensä oli silloin Reetta Toivola mutta hänen Yhdysvaltojen passissaan luki Greta Toivo. Nainen vaati häntä ottamaan yhteyden maansa suurlähettilääseen. Sitä hän oli jäänyt miettimään ja asia oli pysähtynyt hänen pöydälleen. Mitään ei ollut vielä tapahtunut.


Kuulustelussa, jonka Mikkola oli hoitanut, nainen oli kertonut olevansa radisti. Hänen olisi pitänyt hoitaa ammutun desantin yhteydenpito Neuvostoliittoon. Sitä hän ei kuitenkaan olisi tehnyt, oli tämä Reetta Toivola vakuuttanut. Nainen ei kuitenkaan osannut kertoa täsmällisesti mitä olisi tehnyt. Vain vaatimus Yhdysvaltojen suurlähettilään paikalle saamisesta oli toistunut kuulustelussa monta kertaa.


Outo asia, mietti Mikkola. Miksi juuri suurlähettiläs? Tosin Suomi ja Yhdysvallat eivät ole sodassa keskenään mutta miksi lähettiläs auttaisi Neuvostoliitosta Suomeen lähetettyä naisvakoojaa. Sitä Mikkola ei ymmärtänyt.


Kiinni saadut radistit olivat erityishenkilöitä, joista oli ohje ilmoittaa välittömästi signaalitiedustelulle. Sen hän oli tehnyt ja vain muutamaa minuuttia myöhemmin Mikkolan puhelin soi. Siellä oli everstiluutnantti Reino Hallamaa, joka määräsi naisvangin siirtyvän päiviksi signaalitiedustelun tiloihin Mikkolan toimiston seinän taakse. Vain yöt hän viettäisi Mikkolan toimiston valvomassa sellissä. Niin oli jatkunut jo kaksi päivää ja näytti siltä, että signaalitiedustelu oli tyytyväinen järjestelyyn ja myös naisvangin toimintaan.


Kolmannen päivän aamuna Mikkola oli ryhtynyt selvittämään vangin vaatiman Yhdysvaltojen suurlähettilään tilannetta. Lähettilästä ei ollut, vaan Yhdysvaltojen asioita hoiti tänne lähetetty Robert McClintock. Siihen päättyivät Mikkolan yritykset. Vankihan vaati sellaista, jota ei ollut olemassa.


Suomen talvisotaan vapaaehtoisena tulleesta ja maahan asettuneesta tanskalaisesta diplomi-insinööri Thoralf Kyrrestä oli jo vuosia aikaisemmin tullut Mikkolan ystävä. Heillä oli yhteinen vihollinen Neuvostoliitto ja yhteinen ystävä Saksa. Niistä puhumista heillä riitti usein aamun pikkutunneille saakka. Kyrrellä oli aina tavattaessa uutta kerrottavaa Saksan asioista. Mies uskoi vielä Stalingradin jälkeenkin takuuvarmasti maan sotavoittoon.


”Saksa on uskollinen ystävilleen ja auttaa heitä”, hehkutti Kyrre heidän tavatessaan saman päivän iltana oluttuopin äärellä. Mies jatkoi innosta puhisten:


”Tiedätkö, Mussolini on taas vapaa. Se on päivän kovin uutinen, jota moni ei vielä Suomessa ole kuullut. Itse sain siitä tiedon lähteistäni hetki ennen Helsingistä Tampereelle lähtöäni. Saksan erikoisjoukot vapauttivat hänet muutama tunti sitten 2900 metrin korkuisen vuoren huipulla olleesta vankilasta. Italian johdossa on jälleen Il Duce.”


Mikkola nyökytteli Kyrren puhetulvalle mutta ei innostunut. Hänen ajatuksensa olivat yhä oudossa vangissa. Lopulta hän kuitenkin avasi suunsa. Hänellä oli ongelma, jonka ratkaiseminen tuntui vaikealta. Siitä hän kertoi ystävälleen:


”Minulla on sellissä outo vanki. Ikaalisiin muutama päivä sitten pudotettu neuvostoliittolainen naisdesantti, jolla on Yhdys valtojen passi. Hänen kanssaan pudotettu mies ammuttiin pidätettäessä, mutta tuo vanki vaatii minua ottamaan yhteyden Yhdysvaltojen suurlähettilääseen. Sellaistahan maassa ei edes ole.”


”Tuo on iso asia”, tarttui Kyrre innostuen Mikkolan kertomaan.


”Nainenhan on sekä Suomen että Saksan vihollinen. Ehkä Saksan vielä enemmän kuin Suomen, sillä Saksahan on sodassa myös Yhdysvaltojen kanssa. Tässä on kysymys jostain suuremmasta kuin neuvostodesantin puuhastelusta täällä Tampereella. Sellaisen naisdesantin tavoitteet voivat olla Helsingissä ja Baltiassa”, jatkoi Kyrre ja esitti Mikkolalle suoran kysymyksen:


”Sopiiko, että selvitän asiaa? Voi olla, että tästä desantista hyödymme molemmat.”


Mikkola oli hetken hiljaa ja nyökkäsi lopulta hyväksyvästi. Ilta jatkui vielä pari tuntia oluttuoppeja kallistellen.


Mikkola ei vangista kertoessaan tiennyt, että hänen ystävänsä Kyrre oli pitkäaikainen Saksan turvallisuuspalvelun Sicherheits dienstin apuri.


Seuraavana päivänä Mikkolan esimies majuri Olli Rantatie saapui yllättäen toimistolle.


Mikkola tiesi esimiehensä sotilasarvon mutta näki hänet ensimmäisen kerran asepukuun pukeutuneena. Miksi hän on saapunut tänne kaksi päivää ilmoitettua aikaisemmin? mietti Mikkola.


”Mitä tänne kuluu?” kysyi Olli Mikkolalta tämän istuttua.


”Sisätössä ammutun desantin tapaus on laajentunut. Kaksi päivää tapahtuneen jälkeen Sisätön kylätielle käveli tuntematon nainen, joka paljastui hänkin desantiksi. Nainen oli pudotettu samalla lennolla kuin ammuttu desantti”, kertoi Mikkola ja jatkoi:


”Tapaus on outo, sillä naiselta löytyi Amerikan passi ja hän puhuu sujuvaa suomea. Otin ohjeiden mukaisesti yhteyttä everstiluutnantti Hallamaahan. Sen jälkeen Amerikan desantti ja Hallamaan Helsingistä lähettämä mies ovat istuneet radiohuoneessa.”


”Ovatko pidätetyn desantin tavarat täällä jossain?” kysyi Olli.


”Tavaraa ei ollut paljon. Ne ovat vielä huoneeni pöydällä”, vastasi Mikkola.


”Haluan nähdä ne”, sanoi Olli.


Pöydällä oli pieni kassi, jossa oli muutama vaate ja niiden vieressä revolveri. Sen nähdessään Rantatie hätkähti ja otti aseen käteensä ja tutki sitä.


”Tässä ovat numerot 500501 ja kirjaimet Be. Muistan nämä”, hän sanoi puhuen pääosin itselleen. Olli taittoi revolverin ja näki sen rullassa yhden panoksen. Se laukeaisi kolmannella liipaisimen vedolla. Ase oli pidetty hyvässä kunnossa.


”Tämän revolverin olen nähnyt ensimmäisen kerran kymmenvuotiaana kesällä 1905. Mennään radiohuoneeseen”, sanoi majuri ääni vavisten hämmästyneelle Mikkolalle.


Samassa puhelin Mikkolan pöydällä soi ja hän vastasi Rantatien kävellessä kiireisin askelin kohti radiohuonetta.


Puhelu tuli eduskunnan sihteeriltä, joka kysyi majuri Rantatietä.


”Hetkinen”, sanoi Mikkola ja kiirehti Ollin perään. Hän näki tämän avanneen radiohuoneen oven ja sanoneen jotain, kun hän huusi:


”Kiireesti puhelimeen. Eduskunnan sihteeri Tammio kysyy sinua.”


Rantatie kääntyi ja palasi kohti Mikkolan huonetta. Hänen kasvonsa olivat kalpeat.


”Majuri Rantatie puhelimessa”, sanoi Olli.


”Täällä eduskunnan sihteeri Tammio. Sisäasiainministeri haluaa teidät tänään Suomen Pankin kokoustiloihin asiantuntijaksi. Kokous alkaa kello 17. Puolen tunnin kuluttua Tampereelta lähtevällä junalla olette täällä ajoissa. Olen pahoillani kiireellisestä aikataulusta. Ministerin määräys.”


”Asia selvä”, sanoi Olli.


Hän sulki puhelimen, käveli huoneeseensa ja sulki oven Mikkolalta, joka jäi hämmentyneenä sen taakse.


Olli istui tuoliinsa ja katsoi Tempon talon ylimmän kerroksen ikkunasta Hämeensillalle, jolla väkeä kulki tasaisena virtana. Viiden minuutin kuluttua olisi myös hänen käveltävä sillan yli kohti rautatieasemaa ja Helsinkiin vievää junaa, jos hän aikoo ehtiä ajoissa eduskunnan kuultavaksi.


Mielessä oli kuitenkin vain Reetta. Hän tunsi minut, kun sanoin ”Reetta” ja vastasi ”Olli”. Mutta kun kuulin sen, käännyin pois. Miksi tein niin? Hän pudisti päätään järkyttyneenä omasta toiminnastaan, mutta nousi ja otti laukkunsa. Hän käveli Mikkolan huoneeseen ja otti pöydältä Reettalta takavarikoidun revolverin taskuunsa ja sanoi:


”Tämä oli aikanaan minun ja on sitä jälleen. Lähden eduskuntaan kuultavaksi. Palaan niin pian, kun voin.”


Mikkola ihmetteli. Rantatie käyttäytyi oudosti ja otti taskuunsa agentilta takavarikoidun revolverin. Sehän on todisteaineistoa, jonka paikka on täällä, ei esimiehen taskussa. Teko on sääntörikkomus.


Olli oli viimeinen Helsingin junaan noussut matkustaja. Hän oli tuskin istuutunut paikalleen, kun juna vihelsi ja sen kärjessä olevasta Ukko-Pekasta pöllähti tuhti savupilvi liikkeelle lähdettäessä. Pian se kiiti 90 kilometrin tuntinopeudella kohti Helsinkiä. Lentäväksi tamperelaiseksi kutsuttu juna oli nopein yhteys pääkaupungin ja Tampereen välillä. Sitä se oli ollut jo liki kymmenen vuotta.


Olli istui yksin vaunun nurkassa ja tuijotti eteensä. Niille, jotka häntä vilkaisivat, Olli oli kuolemanvakava majuri, joka näytti syvälle ajatuksiinsa vaipuneelta.


Olli kokosi mieleensä kuvaa Reettasta. Millaiselta hän näytti kolmenkymmenen vuoden jälkeen. Muistissa oli ujo 18-vuotias tumma, solakka ja katseen vangitsevat hymykuopat omistava tyttö, joka säteili viehätysvoimaa. Siihen Reettaan hän oli rakastunut.


Mitä hän oli tunti sitten vilaukselta nähnyt? Reettan, jonka hän heti tunnisti ja joka oli edelleen tumma ja solakka. Naisen katse oli ystävällinen mutta selvästi määrätietoinen. Sitä Olli mietti. Kertoiko se vuosikymmeninä kertyneistä kokemuksista ja kyvystä käsitellä niitä?


Silti hän yhä tunsi Reettan viehätysvoiman. Mitä Reetta oli nähnyt, kun ovi tempaistiin auki koputtamatta ja ilmestyin huoneeseen? Kuulin kun hän sanoi hiljaa ”Olli” mutta olenko yhä hänen rakkaansa vai pelkästään tuttu Suomen armeijan majuri. Siitä en ole varma.


Vuosikymmenet ovat muuttaneet minuakin, myönsi Olli. Painoa on kertynyt muutama kilo, mutta olen yhä vaaleatukkainen ja hyväryhtinen. Tiedän omankin katseeni olevan määrätietoinen. Se on upseerin ominaisuus.


Ollin ajatukset kiersivät junassa kehää, jolta hän ei päässyt ulos. Hän oli vuosikymmeniä unelmoinut Reettan tapaamisesta ja nyt se oli typistynyt muutamaan sekuntiin ja pikaiseen vilkaisuun. Onko Reetta haaveillut samaa? Tunsiko hän käytökseni hylkäävänä? Miksi minun piti kääntyä pois? Kysymyksiä, vailla vastauksia. Edessä on ministerin tapaaminen. Sitä Olli ei kuitenkaan pohtinut.


Vasta Suomen Pankin portaiden nouseminen palautti Ollin ajatukset edessä olevaan. Hänellä ei ollut aavistustakaan ministerin asian sisällöstä. Eduskunnassa hän oli ollut useita kertoja vuosien varrella kuultavana mutta tämä kerta tuntui oudolta. Pankin vahtimestari tunnisti hänet ja kävi ilmi, että häntä oli odotettu. Hänet ohjattiin maan hallituksen käytössä olevaan huoneeseen, jossa istuivat pääministeri Edwin Linko mies, ja tapaamiskutsun lähettänyt sisäasiainministeri Leo Ehrnrooth.


Olli istui vahtimestarin ohjaamana pöydän taakse vastapäätä ministereitä ja mietti, miksi paikalla on myös pääministeri.


”Majuri Rantatie, tämän tapaamisen sisältö jää vain meidän kolmen keskeiseksi. Siitä ei saa levitä tietoa ulko puolisille. Hyväksyttekö sen?” kysyi pääministeri Linkomies Ollilta, häntä tiukkaan silmiin katsoen.


”Hyväksyn”, vastasi Olli lyhyesti nyökäten. Hän oli ennenkin ollut samanlaisessa tilanteessa.


”Tämän tapaamisen jälkeen olette everstiluutnantti. Onnittelen ylennyksestä. Sen takana ovat sotaväen esi miehenne. Emme me, vaikka asiat, joita seuraavaksi käsittelemme edellyttävät majuria korkeampaa sotilasarvoa”, jatkoi pääministeri.


”Kiitos”, sanoi Olli ja odotti uteliaana lisätietoa uudesta tehtävästään.


”Asemasotaa Suomen ja Neuvostoliiton kesken on kestänyt pitkään samaan aikaan kun rintamat muualla Euroopassa liikkuvat. Suomi on saatava irti sodasta mutta toistaiseksi sitä koskevat toimemme ovat olleet tuloksettomia. Niiden tueksi meidän on kyettävä hankkimaan maallemme huomiota ja hyväksyttävyyttä. Sellainen maa on Yhdysvallat, joka sotii liittolaistamme Saksaa vastaan ja on myös meitä vastaan sotivan Neuvostoliiton kumppani, mutta ei ole sodassa kanssamme”, aloitti Linkomies.


Olli hätkähti ja ajatukset alkoivat risteillä hänen päässään. Nyt puhuttiin isänmaan tavoitteista, joista mikään ei voi toteutua hetkessä. Miksi juuri minä istun tässä? Oliko syynä Ollin toiminta 1930-luvulla, jolloin hän kävi presidentin luvalla tapaamassa Karjalan keisaria Edvard Gyllingiä ja sen jälkeen oli Saksan vieraana kuukausia Espanjan sisällissodassa? Olen sotilas, jolla on myös Valtiollisen poliisin toimi valtuudet. Työnihän on vuosia suuntautunut harmaalle alueelle sota väen ja Valtiollisen poliisin välimaastoon, hän ajatteli pää ministerin sanoja kuunnellessaan.


”Tällä hetkellä pääministerimme vuodelta 1917 eli Oskari Tokoi tekee Yhdysvalloissa arvokasta varainhankintaa hyväksemme ja tiedämme myös hankkeista koota sieltä vapaaehtoisjoukko taistelujemme tueksi”, kertoi pääministeri ja jatkoi:


”Tokoi on erikoinen mies, jolla on kuolemantuomio sisällissotamme molemmilta osapuolilta, punaisilta ja valkoisilta. Luottamuksellisesti voin kertoa, että ensi keväänä edus kuntaan tulee laki, joka kumoaa valkoiselta puolelta langetetun tuomion. Se koskee tietysti myös montaa muuta vuosia sitten saman tuomion saanutta.”


Olli oli entistä enemmän ymmällä mutta arveli, että yksi hänen tulevista tehtävistään liittyy yhteydenpitoon Oskari Tokoin kanssa. Jo yksistään voimassa olevan kuolemantuomion vuoksi yhteydenpito häneen voitaisiin julkisuudessa kyseenalaistaa. Työni on muuttumassa entistä haasteellisemmaksi, Olli mietti.


”Te palaatte Tampereelta entiseen työhuoneeseenne valtioneuvoston linnaan. Tarvitsemanne resurssit saatte pääministerin kansliasta. Haluamme marraskuun alkuun mennessä ehdotukset kahdesta asiasta eli yhteyden rakentamisesta Oskari Tokoihin ja maahamme mahdollisesti tulevien amerikkalaisten vapaaehtoisten käsittelystä. Tampereella kesken olevien asioiden hoitamiseen voitte käyttää vielä seuraavat kaksi viikkoa”, saneli Linkomies seisomaan nousten ja jatkoi:


”Olen jo myöhässä seuraavasta kokouksesta.”


Tapaaminen oli ohi. Sisäasiainministeri Ehrnrooth ei ollut sanonut sanaakaan sen aikana, mutta Linkomiehen poistuttua hänkin nousi ja Ollia kätellessään sanoi hymyillen: ”Asiat ovat arkaluonteisia. Minua tarvittiin vain peitteeksi pääministerin tapaamiselle. Menestystä tehtäväänne!”


Everstiluutnantti Rantatie… Uusi sotilasarvo lämmitti Ollin mieltä hänen poistuessaan tapaamisesta. Se ei kuitenkaan ratkaissut yhtäkään hänen omista murheistaan, joita hän oli junamatkan ajan pohtinut. Suomen Pankin aulasta hän soitti ystävälleen Reino Hallamaalle ja ehdotti tapaamista. Tunnin kuluttua he istuivat läheisessä ravintolassa illallisella.


”Muistatko, kun vuosia sitten kerroin sinulle tytöstä, joka sähköttää r-kirjaimen persoonallisesti ”ti taaa ti”. Hän, Reetta, oli nuoruuteni rakkaus, joka muutti Amerikkaan. Hän on nyt palannut takaisin Suomeen neuvostoliittolaisena desanttina. Hänet on vangittu, mutta hän näyttää työskentelevän organisaatiosi kanssa”, aloitti Olli ja katsoi ystäväänsä.


Hallamaa hätkähti Ollin kertomasta. Hän oli pari päivää aikaisemmin keskustellut naisen kanssa ja saanut häneltä suostumuksen yhteistyöhön. Hän katsoi odottavasti Ollia ja halusi kuulla lisää.


”Näin Reettan eilen vain muutaman sekunnin ajan ja tunnistimme toisemme. Palaan huomenna Tampereelle ja haluan tavata hänet kahdestaan pitemmän ajan. Myönnän, että Reetta on ollut nuoruuteni, mutta myös koko elämäni ainoa nainen. Siksi haluan tietää hänen elämästään ja syistä, miksi hän hyppäsi laskuvarjolla vanhalle kotiseudullemme Itä- Ikaalisiin. Tilanteeni on kummallinen, mutta haluan toimia asian mukaisesti”, lopetti Olli huolestuneena.


Hallamaa katseli yllättyneenä ystäväänsä, jolta hän oli juuri kuullut ongelmasta, joka ei ensimmäisenä tule mieleen. Hetken mietittyään hän vastasi:


”Puhuimme pitkään. Hän ymmärsi asemansa vaikeaksi meidän näkökulmastamme. Nainenhan saapui maahamme vihollis maan agenttina yhdessä miehen kanssa, joka sai surmansa vastustaessaan kiinniottoa. Siksi nainenkin saattaa olla vaarallinen. Olihan hänellä taskussaan revolveri. Hän vaati monta kertaa yhteydenottoa Yhdysvaltain Suomessa olevaan edustajaan ja vetosi siihen, että maamme eivät ole sodassa.”


Hetken pohdittuaan Olli päätti kertoa enemmän.


”Se revolveri on alun perin minun ja se on peräisin John Graftonin Pietarsaaren edustalle vuonna 1905 tuomasta aselastista. Olin kymmenvuotias sen siepatessani ja kahdeksan vuotta myöhemmin annoin sen Reettalle turvaksi hänen perheensä muuttaessa Amerikkaan”, sanoi Olli ja huomasi kasvattavansa kertomallaan Hallamaan ihmettelyä.


”Sinulla on toimisto Tampereella ja nainen on sen sellissä. Parasta lienee, että heti huomenna kuulustelet häntä ja selvität, miksi hän palasi tänne Neuvostoliiton desanttina. Sehän on sinun normaalia työtäsi. Lisäksi voit olla yhteydessä Yhdysvaltojen edustajaan maassamme. Parempaa en keksi”, sanoi Hallamaa.


Olli tunsi itsensä helpottuneeksi kävellessään illalliselta yöpaikkaansa. Hallamaalta hän oli saanut vahvistuksen toimintatavalle, johon hän oli junamatkan aikana itsekin päätynyt. Ylennyksestään hän ei kuitenkaan Hallamaalle kertonut. Se olisi voinut johtaa hänen uutta salaista tehtäväänsä sivuaviin keskusteluihin.


Seuraavana aamuna ennen junaan nousemistaan hän soitti Tampereelle toimistoonsa. Sieltä vastasi Mikkola.


”Haluan kuulustella heti saavuttuani Ikaalisista kiinni saatua naisdesanttia. Lähetä Helsinkiin Yhdysvaltain asiainhoitajalle Robert McClintockille hänen tietonsa, ellet ole vielä sitä tehnyt”, sanoi Olli.


Mikkola meni hiljaiseksi, eikä vastannut heti.


”Kuulitko, mitä sanoin?” kovisti Olli ärtyneenä.


”Kyllä kuulin, mutta naisdesantti ei ole enää täällä. Sain eilen heti lähtösi jälkeen Helsingistä määräyksen laittaa hänet Rovaniemelle menevään vankivaunuun. Minulle kerrottiin, että Saksan turvallisuuspalvelu haluaa siellä kuulustella vankiam me. Sieltä tuli jo tänään viesti, että vanki on tullut perille”, sanoi Ollin äänensävystä hermostunut Mikkola.


”Olen muutaman tunnin kuluttua siellä. Odota minua. Meidän on keskusteltava”, murahti Olli vihaisena. Äänellä, jota Mikkola ei ollut esimiehensä koskaan kuullut käyttävän.


SAKSAN VANGIKSI


Reettan mieli oli järkkynyt. Ajatukset sinkoilivat äärestä toiseen. Hän ei enää voinut päättää siitä missä oli ja mitä teki. Hän oli vanki, mutta se oli vain fyysinen ongelma. Olli oli perusteellisesti suistanut hänen mielensä sekasortoon. Olli oli päivällä selvästi yllättyneenä tunnistanut hänet radiohuoneen ovelta. Tapaaminen oli kestänyt silmänräpäyksen ja ainoastaan kaksi sanaa oli vaihdettu. ”Reetta” – ”Olli”. Sen jälkeen mies vaikeni, kääntyi ja poistui. Miksi?


Siihen Reetta ei keksinyt vastausta.


Pari tuntia myöhemmin hänet oli siirretty Tampereen rautatieasemalle ja siellä Helsingistä Rovaniemelle kulkevan junan vankivaunuun. Sen mukana oli tullut myös Esko Kilpiseksi itsensä esitellyt etsivä, joka kertoi saattavansa hänet Rovaniemelle Saksan tiedustelupalvelun kuultavaksi. Hän toimisi myös kuulustelujen tulkkina. Reettan matka taittui vaunun kahden hengen sellissä, johon ei kuitenkaan sijoitettu muita vankeja.


Reettaa piti valveilla junan tunnista toiseen jatkuva tasainen jytke, joka vaikeni vain muutaman kerran lyhyiden pysähdysten ajaksi. Reetta pelkäsi, että Saksan tiedustelupalvelu kiduttaisi häntä fyysisesti ja henkisesti. Sellaisesta oli puhuttu Jaroslavlissa, jossa Neuvostoliitto teki samaa uhreilleen. Vakoilusta epäillyllä ja kiinni otetulla ei ole muuta turvaa kuin oma kestävyys, jota kuulusteluissa testataan äärirajoille saakka. Se hänelle oli opetettu jo OSS:n agenttikurssilla Kanadassa.


Reetta yritti rauhoittua ja selkeyttää sekasorrossa olevia ajatuksiaan. Hän keskittyi Ollin tapaamiseen. Vuosikymmenet olivat vanhentaneet miestä, mutta hän tunnisti Ollin edelleen sellaiseksi pojaksi, kun hän oli 1913 – vaalea, solakka, sinisilmäinen ja ryhdikäs. Hän on selvästi sotilas ja päällä olevan asepuvun laatat kertoivat hänen olevan majuri.


Kyllä Olli on yhä rakkaani, vaikka hän käänsikin minulle selkänsä. Torjumiseen on varmasti jokin selitys.


Reetta yritti palauttaa mieleensä Ollin äänen ja tavan, kuinka hän sanoi ”Reetta”. Se auttoi. He olivat jälleen olemassa toisilleen, vaikka tuntemattomat syyt olivat heidät taas erottaneet. Tuskin enää vuosiksi, Reetta uskoi ja lopulta nukahti.


Ilmassa oli lumihiutaleita, kun juna lopulta pysähtyi pääteasemalleen Rovaniemelle. Etsivä Kilpinen saattoi hänet junalta Valtiollisen poliisin paikalliseen selliin luvattuaan toimittaa sinne hänen aamiaisensa. Hetken kuluttua sellin ovi aukenikin ja hänelle tuotiin kuppi kahvia, kananmuna ja kaksi poronlihaviipaleilla päällystettyä voileipää. Kupillinen maistuikin enemmän kahvilta, koska siinä oli joukossa oikeaa kahvia. Sitä oli saatu kauppalassa majailevilta saksalaisilta. Tampereen selliin kahvina tarjoiltua litkua hän ei ollut kahvina pitänyt.


Reetta keräsi voimia. Hän tiesi, että edessä olevat kuulustelut voivat olla kohtalokkaita. Hän keskittyi muistelemaan OSS:n kurssilla annettuja neuvoja, jotka auttaisivat agenttia hankalissa kuulemisissa.


Reetta ymmärsi olevansa nyt kahden maan pihdeissä. Suomelle hän oli Neuvostoliiton lähettämä vakooja. Saksalle, joka taisteli monilla rintamilla sekä Neuvostoliiton että Yhdysvaltojen joukkoja vastaan, hän oli sen kahden vihollismaan kätyri. Reetta yritti keksiä selityksiä nykytilanteelleen, mutta ei keksinyt. Asiat olivat kuulustelijoiden näkökulmasta juuri kuvatun kaltaiset.


Reetta pohti pari päivää kestänyttä työskentelyään Suomen signaalitiedustelun apuna seikkana, jonka voisi nostaa myönteisenä esille. Toisaalta se ehkä korostaisi liikaa hänen taustaansa koulutettuna vieraan vallan agenttina ja sellaisella ei ole oikeusturvaa vihollismaassa.


Lopulta hän päätti, että ei vaikene kuulusteluissa mutta vastaa kysymyksiin mahdollisimman lyhytsanaisesti ja yhteistyömyönteisessä sävyssä.


Kilpinen nouti hänet sellistä kuulusteluun myöhään iltapäivällä. Paikalle oli tullut kaksi saksalaista upseeria, jotka Kilpinen esitteli majuri Horst Mannheimiksi ja kapteeni Mikael Glasiksi. Majuri oli kapeakasvoinen, hoikka, pienikokoinen ja silmälasipäinen mies ja kapteeni hänen vastakohtansa, pitkä, pyöreäkasvoinen ja tukeva. Molempien yllä olivat puhtauttaan tuoksuvat kiiltävät asepuvut merkkeineen.


Kuulustelu alkoi kysymyksillä hänen taustastaan, josta Reetta kertoi totuudenmukaisesti Amerikkaan muuttoon saakka. Sen jälkeen hän siirtyi OSS:n kurssilla opeteltuun peitetarinaan, jossa hän kertoi perheen epäonnistumisista Amerikassa ja perheen päätöksestä lähteä takaisin, ei kuitenkaan Suomeen vaan Neuvostoliiton Karjalaan tuhansien muiden Amerikkaan muuttaneiden tavoin. Sielläkin epäonni jatkui ja hän kertoi päättäneensä pyrkiä kaikin keinoin takaisin Suomeen ja tässä hän nyt on.


Tulkkaus hidasti asioiden etenemistä. Lopulta, kun Reettan tarina oli käyty läpi, siirryttiin sen yksityiskohtien selvittämiseen. Siinä käytiin läpi pieniäkin asioita tarkasti, kunnes yhtäkkiä kapteeni Glas esitti hänelle kysymyksen venäjäksi. Hän vastasi siihen huomaamattaan sujuvasti samalla kielellä ja ilmapiiri sähköistyi. Saksalaiset eivät enää olleet riippuvaisia Kilpisen käännöksistä vaan he kovistelivat Reettaa suoraan. Se pudotti suomalaisetsivän kuulustelun ulkopuolelle.


Asioiden käsittely jatkui venäjäksi. Reetta piti koko ajan tarkasti kiinni alkuperäisestä kertomuksestaan. Siihen hänet oli koulutettu ja apuna oli hänen hyvä muistinsa. Lopulta takana oli monta tuntia kuulustelua. Reetta oli väsynyt mutta hän huomasi myös kuulustelijoiden väsyneen. Lopulta se päättyi majuri Mannheimin sanoihin:


”Valehtelette. Huomenna aamulla jatkamme ja silloin selvitämme kuinka paljon.”


Miehet poistuivat Rovaniemen pimeään yöhön. Reettan oli nälkä, sillä ennen kuulustelua hän oli saanut lounaaksi vain pienen kupin kalakeittoa. Kilpinen nouti hänelle selliin läheisestä ravintolasta iltapalan. Sen aikana Kilpinen kyseli häneltä venäjänkielisen keskustelun sisältöä. ”Kerroitko siinä jotain poikkeavaa aiemmin kääntämästäni osuudesta”, hän halusi tietää.


”Kertomukseni suomeksi ja venäjäksi pysyi koko ajan samana”, Reetta vakuutti Kilpiselle, joka oli kuulemaansa tyytyväinen.


Kuulustelu jatkui seuraavana aamuna. Ilmassa oli uhkaa, jonka Reetta tunnisti saksalaisupseerien kasvoista. Kapteeni Glas aloitti heti venäjäksi ja pudotti jälleen Kilpisen ulkopuolelle. Mies ei tiennyt mitä tehdä. Saksalaiset olivat anastaneet kuulustelut itselleen näppärällä kielitempulla. Se ei ollut juolahtanut suomalaisten mieleen.


”Valehtelitte meille eilen tunteja. Valeiden aika on nyt ohi”, sanoi Glas itsevarmasti ja uhkaavasti sekä jatkoi seisomaan nousten:


”Meidän on turha jatkaa.”


Reetta oli ihmeissään ja yritti keksiä, mistä on kysymys. Vastahan aloitimme.


Majuri kaivoi laukkuaan ja otti sieltä valokuvan, jonka hän asetti Reettan eteen. Se sai hänet kalpenemaan. Kuva oli liiankin tuttu. Se oli OSS:n kurssikuva Kanadasta. Paitsi venäläisillä niin myös saksalaisilla näyttää olleen oma myyrä amerikkalaisella agenttikurssilla.


”Tämä todistaa, että olette amerikkalaisen vakoiluorganisaation OSS:n agentti”, sanoi majuri Mannheim saksaksi ja ojensi kuvan kopion Kilpiselle, joka myös tunnisti siitä Reettan.


”Aseveljeyteemme vedoten haluamme tämän agentin haltuumme välittömästi. Hänen kuulustelunsa jatkuvat Tallinnassa, jonne lento lähtee tunnin kuluttua. Siellä selvitämme, mitä tämä agentti on saanut tehtäväkseen. Onko hän kahden maan yhteinen agentti?”, saneli majuri Kilpiselle.


Valpon etsivä Kilpinen oli hetken hiljaa. Asia oli saanut odottamattoman käänteen ja hän pyrki pelastamaan itsensä.


”Ymmärrän vaatimuksenne. Koska vanki on kuitenkin Suomen kiinniottama ja myös tänne vakoilijana lähetetty, haluan, että voimme osallistua Tallinnan kuulusteluihin. Voimmeko sopia siitä?” hän takelteli, mutta yritti näyttää itsevarmalta suomalais etsivältä.


Kilpinen arveli, että osallistumispyyntö ehkä pelastaisi hänet syytöksiltä vangin kadottamisesta.


”Sopii, jos edustajanne on Tallinnassa huomenna puolen päivän aikaan”, vastasi majuri ja tarttui Reettan käsivarteen. Reetta sai ylleen päällysvaatteensa sellin oven pielestä ja hänet vietiin kahden saksalaisupseerin vankina Rovaniemen lentoasemalla odottaneeseen saksalaiskoneeseen.


Etsivä Esko Kilpinen ymmärsi, että hänen on toimittava nopeasti. Hän oli menettänyt vangin, jonka kuulustelut olivat kesken mutta joka jo oli auttanut maamme signaalitiedustelua. Kilpinen tarttui puhelimeen. Aikaa oli vähän.


”Täällä everstiluutnantti Rantatie, kuka soittaa”, kuului äreä vastaus Valpon Tampereen toimistosta, kun puhelinlinja sinne lopulta avautui Rovaniemeltä.


”Täällä vangitsemaanne Greta Toivoa saattanut etsivä Kilpinen. Vanki on siirtynyt saksalaisille ja hän on parhaillaan lennolla kohti Tallinnaa. Pääsemme mukaan jatkokuulusteluihin, jos olemme Virossa huomiseen puoleen päivään mennessä”, suolsi Kilpinen suustaan kaiken oleellisen yhdellä kertaa.


Hän oli ymmärtänyt, että se on ehkä hänen pelastuksensa. Nyt ei ollut selittelyn vaan toiminnan aika.


Olli järkyttyi kuulemastaan. Reettan siirtoa Tallinnaan hän ei ollut ennakoinut. Sinne on hänenkin päästävä mutta kuinka? Sotkun luoja, etsivä Kilpinen, on joka tapauksessa saatava mukaan. Linja Rovaniemelle oli yhä auki ja hetken pohdittuaan Olli sanoi:


”Ota seuraava juna Rovaniemeltä Helsinkiin. Hyppään siihen mukaan Tampereelta ja organisoin siihen mennessä meille kuljetuksen Helsingistä Tallinnaan. Sinä tulet sinne mukaani.”


”Asia selvä”, sanoi Kilpinen ja sulki puhelimen. Asia oli kuitenkin hänelle kaikkea muuta kuin selvä, mutta vaihtoehtojakaan ei ollut. Kilpinen ymmärsi, että Tampereen ja Helsingin välisellä junamatkalla everstiluutnantti vaatii häneltä tarkan selonteon tapahtumista.


Olli kutsui varamiehensä etsivä Mikkolan huoneeseensa. Mies saapui varuillaan olevan näköisenä ja yllättyi, kun siellä olikin majurin sijasta everstiluutnantti Rantatie. Mies oli ollut selvästi tyytymätön asioiden saamista käänteistä heidän viimeisissä keskusteluissaan.


”Onnitteluni herra everstiluutnantille”, Mikkola aloitti.


”Unohda onnittelut. Nyt ei ole niiden aika. Kerro minulle, mitä kautta tieto vangistamme kulki saksalaisille”, kysyi Olli tylysti ja katsoi odottavasti Mikkolaa.


Mikkola ja Rantatie olivat olleet sopuisa työpaperi tähän saakka ja salaisuuksia heidän välillään ei ollut. Mikkola tiesi Ollin saaneen Saksan Lochstedtissa jääkärikoulutuksen. Siksi hän kuvitteli kumppaninsa olevan asevelihengessä myönteinen Saksalle.


Mikkola päätti kertoa:


”Minulla on vuosia ollut tanskalainen ystävä Thoralf Kyrre, jolle vangista kerroin muutama ilta sitten. Hänkin tukee vahvasti aseveljemme toimintaa ja tiedän hänellä olevan sinne hyvät yhteydet.”


Pitemmälle kertomus ei edennyt.


”Jumaliste. Olethan toiminut tyhmästi. Mitä Valpo tekee ja keitä se vangitsee, pysyy vain sen tiedossa. Asioistamme ei kerrota niin sanotuille ystäville. Etkö sitä ole oppinut etsivävuosiesi aikana. Nyt olet aiheuttanut vahingon, jonka seurauksista voit joutua vastaamaan oikeudessa”, sanoi Olli raivostuneena ja jatkoi:


”Tiedän Kyrren, sillä olen lukenut hänestä omista tiedostoistamme. Niissä hän on listattu mahdolliseksi Saksan vakoilijaksi ja nyt sanasi todistivat epäilyt oikeaksi. Aseveljeydestä huolimatta Suomella on paljon asioita, joita emme halua Saksan tietoon. Siksi he vakoilevat meitäkin.”


Olli piti purkauksensa jälkeen tauon ja katsoi pahasti pelästynyttä Mikkolaa, josta näki syytteiden osuneen maaliin. Ilmeisesti tietoja oli vuotanut Kyrrelle aikaisemminkin.


”Nyt on kiire. Sinä jatkat kaikesta huolimatta toistaiseksi varamiehenäni ja vastaat tästä toimistosta. Minä lähden Helsinkiin asiaa hoitamaan. Muista, ei enää tietovuotoja”, sanoi Olli painavasti ja osoitti Mikkolalle ovea.


Olli katseli vihaisena Mikkolan sulkemaa ovea. Nyt hän tiesi tapahtumien kulun, mutta ei keksinyt keinoja tilanteen korjaamiseksi ilman Tallinnaan menoa. Ehdin sinne Kilpisen kanssa ajoissa. Sitten pitää vielä keksiä keino, jolla saan Reettan vapaaksi ja Suomeen.


Olli nousi ja meni asekaapilleen. Hän poisti revolverista siinä vuosikymmeniä olleen panoksen ja täytti koko rullan uusilla. Nyt on tosi kysymyksessä. Reettan pelastamiseksi voin käyttää asettakin, Olli ajatteli. Sitten hän istuutui takaisin pöytänsä taakse ja tarttui puhelimeen. Ensimmäiseksi olisi järjestettävä venekuljetus Helsingistä Tallinnaan. Pohjoisen juna tulisi vasta aamuyöstä Tampereen rautatieasemalle ja sitä ennen hänen olisi myös levättävä. Tallinnassa on tuskin aikaa levolle.


TALLINNAN PATAREI


Suomen laivaston moottoritorpedovene Hurja kiiti yli Suomenlahden kohti Tallinnaa. Matka oli alkanut varhain aamulla Helsingistä yllättäen, sillä veneen päällikkö kapteeniluutnantti Lehtonen oli vielä edellisiltana varautunut aamulla palaamaan Vironlahdelle. Sieltä Hurja oli ajettu Helsinkiin lyhyelle tarkistuskäynnille, koska alus oli uusi. Se oli liittynyt Suomen merivoimien vahvuuteen vasta puoli vuotta aikaisemmin. Käsky ajaa Tallinnaan oli tullut aamukuudelta ja lähtö tapahtui tuntia myöhemmin. Komennus lahden yli kestäisi korkeintaan kaksi päivää. Ne olivat Lehtosen saamat käskyt.


Helsingissä Hurjaan oli noussut kolme miestä, kaksi siviiliä ja yksi sotilas – everstiluutnantti, joka esitteli itsensä Olli Rantatieksi. Kahden siviilin hän kertoi olevan valtiollisen poliisin etsiviä.


Tallinnan Olevisten kirkon tornin näkyessä horisontissa Rantatie tuli Lehtosen luokse ja sanoi:


”Tehtävämme Tallinnassa on sellainen, että en pysty tarkasti kertomaan paluumatkan ajankohtaa. Tärkeää meille on pysyvä ja nopea lähtövalmius. Onnistuuko?”


Lehtonen katseli päättäväisen näköistä Rantatietä kummastellen. Nopea lähtövalmiushan on kuin karkumatkalle lähtö. Miksi sellainen vaatimus? Enempää kyselemättä hän kuitenkin vastasi:


”Huolehdin siitä. Olemme Tallinnan satamassa koko ajan korkeassa lähtövalmiudessa.”


Muuta hän ei kolmen vakavan miehen tehtävästä saanut irti. Kolmikko istui koko ajan tiiviinä ryhmänä kannella erillään muista. Heillä näytti olevan paljon keskinäistä puhuttavaa.


Ollin yöunet olivat Tampereella jääneet vähäisiksi hänen etsiessään keinoja Suomenlahden ylittämiseen Helsingistä Tallinnaan. Lopulta löytyi Hurja, joka oli tullut tarkastukseen Helsinkiin. Sen käyttöön saamiseksi hän oli joutunut soittamaan iltamyöhään sisäasiainministeri Leo Ehrnroothille. Minis teri oli ymmärtänyt, että Ollin uuden tehtävän kannalta on tärkeää, että hän osallistuu kiinni saadun OSS:n agentin kuulusteluun. Siinä voisi paljastua asioita, jotka auttaisivat Rantatielle annetun salaisen tehtävän hoitamista.


Ollin omaatuntoa kolkutti sisäasiainministerin avun pyytäminen osatotuuden avulla. Reettan pelastamiseksi hän oli kuitenkin valmis uhraamaan koko uransa. Etsivä Esko Kilpisen lisäksi Valposta tuli mukaan etsivä Mikko Häyny. Hän puhui sujuvasti viroa, venäjää ja saksaa. Erityisesti viron ja venäjän kielten taitajan mukanaoloa Olli piti välttämättömänä. Hän ei halunnut Rovaniemen kaltaisen kieliongelman takia kuulustelusta putoamisen toistuvan.


Matkan päätavoitteeksi Olli oli määritellyt sisäministerille saksalaisten nappaaman OSS:n agentin Greta Toivon kuulusteluihin osallistumisen mutta myös agentin palauttamisen Suomeen, jos sellainen on mahdollista. Nyt hän oli pohtinut Kilpisen ja Häynyn kanssa vaihtoehdoista vain jälkimmäistä: Toivon palauttamista Suomeen. Kuulusteluun osallistuminen oli vain keino sen toteuttamiseksi.


Olli kertoi, mitä oli edellisyönä miettinyt:


”Osallistumme kuulusteluun aktiivisesti. Teemme täydentäviä kysymyksiä aina kun se on mahdollista. Näin kuulustelut pitkittyvät. Toisin sanoen ostamme aikaa. Meidän on myös käytettävä hyväksemme kieliongelmaa. Voimme kysyä, ymmärsimmekö vasta kuullun asian oikein ja niin edelleen. Mutta kaikki on tehtävä hyvässä asevelihengessä”, painotti Olli.


”Meidän on kyettävä saamaan aikaan tilanne, jossa pääsemme olemaan Greta Toivon kanssa ilman saksalaisia. Hänet on saatava ymmärtämään tavoitteemme. Varaudutaan myös siihen, että vain kaksi meistä hyväksytään kuulusteluun mukaan. Silloin sinä Esko jäät ulkopuolelle, koska et puhu venäjää”, hän sanoi ja jatkoi:


”Jos niin tapahtuu, ulkopuolelle joutuva jää ehkä odottamaan kuulustelutilan oven taakse tai sen lähistölle. Silloin hänen tehtävänsä on selvittää paikan kulkureitit. Esi merkiksi, onko ulospääsyteitä useampia. Kaikki tämä on kuvittelua mutta se on myös mahdollisuuksien kartoitusta.”


Hurja saapui Tallinnan satamaan reilusti ennen puolta päivää. Sinne oli Helsingistä ilmoitettu veneen saapumisesta ja siellä heitä oli vastassa Saksan turvallisuuspalvelun Sicherheitsdienstin kapteeni autonkuljettajan kanssa.


”Willkommen”, sanoi kapteeni lyhyesti miehille. Kätteli heitä ja viittasi seuraamaan.


Auto, jonka peräpenkille kolme suomalaista istuutui, lähti satamasta kohti läheistä Patareita, suurta linnoitusmaista rakennusta. Sen pelottava maine oli kiirinyt lahden yli Suomeen erityisesti maan neuvostomiehityksen aikana. Olihan edellisellä vuosisadalla rakennetun linnoituksen päärakennus muutettu vankilaksi jo 1919.


Matka satamasta Patareihin kesti vain muutaman minuutin. Auto pysähtyi linnoituksen vieressä olevan kaksikerroksisen rakennuksen eteen. Kapteeni ohjasi heidät sen ensimmäisen kerroksen aulaan, jonka ovea vartioi kaksi Waffen-SS:n miestä. Päällysvaatteet jätettiin aulaan, josta ovi avautui odotushuoneeseen. Miehet istuivat sen penkeille.


Odotus jäi lyhyeksi. Ovi avautui melkein heti ja kapteeni kutsui heidät sisään. Tila oli ikkunaton tylyn tuntuinen huone. Keskellä oli pöytä ja sen molemmin puolin kaksi tuolia ja päässä yksi tuoli, jolla jo istui käsiraudoissa OSS:n agentti Greta Toivo. Pöydän vierellä seisoi Sicherheitsdienstin majuri, joka esitteli itsensä Manfred Mauermanniksi ja kapteeninsa Heinrich Stolziksi.


Olli esitteli joukkonsa:


”Olen everstiluutnantti Olli Rantatie. Edustan täällä sekä Suomen armeijaa että valtiollista poliisia”, hän kertoi sujuvalla saksan kielellä.


”Mukanani ovat valtiollisen poliisin etsivät Esko Kilpinen ja Mikko Häyny. Heistä Kilpinen oli mukana jo Rova niemellä. Tämä on meille tärkeä tilaisuus, sillä Suomi ei ole ehtinyt kuulustella Toivoa lainkaan.”


Tilanne oli Ollille vaikea. Hän ei saanut silmiään irti Reettasta, joka istui pöydän päässä eteensä tuijottaen. He eivät olleet vielä vaihtaneet katsettakaan. Olli jatkoi:


”Tapauksemme on mutkikas. Suomi ja Saksa taistelevat yhdessä Neuvostoliittoa vastaan. Olemme aseveljiä. Toisaalta me emme ole sodassa Yhdysvaltojen kanssa kuten Saksa. Maani haluaa tietää, mikä on tämän laskuvarjolla pudotetun agentin tehtävä Suomessa. Te nappasitte Greta Toivon haltuunne ennen kuin pääsimme häntä kuulustelemaan. Siksi korostan, että Toivo on Suomen pidättämä agentti.”


Mauermann ja Stolz nyökyttelivät kevyesti Ollin puhuessa. He kuuntelivat itseään ylempää upseeria. Tosin suomalaista, mutta toisaalta aseveljeä. Olli oli valinnut oikeat sanat. Hän havaitsikin majurin ilmeessä muutoksen. Se kertoi miehen pitkästä sotilasurasta, jossa ylempi esimies on aina ykkönen. Tässä kuulustelussa hän olisi vain kakkonen.


Ollilla oli nyt ote tilanteesta ja hän päätti ottaa siitä irti kaiken mahdollisen. Oli avautunut mahdollisuus, joka oli jotain muuta kuin heidän ennakkoon hahmottelemansa vangin ryöstö.


”Te aloitatte agentin kuulustelun ja kysytte häneltä kaiken sellaisen, mitä Rovaniemellä jäi kysymättä. Sen jälkeen on meidän vuoromme ja me viemme naisen Helsinkiin. Siellä asiantuntijamme jatkavat hänen kuulemistaan. Luonnollisesti teidän edustajanne voi tulla mukaan. OSS:n agentti on rikkonut Suomen lakia saapuessaan Neuvostoliiton lähettämänä desanttina maahamme. Saksaa vastaan hän ei ole vielä ehtinyt nopean kiinni jäämisensä takia toimia”, perusteli Olli tiukasti majuria silmiin katsoen.


Mauermann katsoi alistuneesti ylempäänsä eikä löytänyt sanoja vastaan väittämiseen. Agenttien kuulustelu oli hänen ammattinsa mutta suomalainen everstiluutnantti oli siirtänyt tapauksen taustat korkeammalle tasolle. Väärin toimien hän voisi aiheuttaa kitkaa aseveljien välille ja sellaisen kiistelyn välikappaleeksi majuri Mauermann ei halunnut ryhtyä.


Mauermann nyökkäsi ja sanoi:


”Kapteeni Stolz puhuu sujuvasti venäjää. Jatkammeko kuulustelua sillä kielellä, vai kyseleekö etsivä Kilpinen agentilta suomeksi ja kääntää vastaukset saksaksi?”


Olli päätti olla myöntyväinen, jotta vastapuolikin tuntisi päättävänsä asioita.


”Olemme teidän tiloissanne. Molemmat vaihtoehdot käyvät meille.”


Kuulustelu jatkui venäjäksi. Ollille ja Kilpiselle keskustelua käänsi Häyny. Kilpinen kertoi sen toistavan lähes sanasta sanaa Rovaniemellä kuultua sekä kuulustelijoiden että kuulusteltavan osalta. Greta Toivo muisti hyvin Rovaniemellä anta mansa vastaukset. Suomalaiset toimivat kuulusteluissa tekemänsä suunnitelman mukaisesti. He keskeyttivät, kysyivät tarkennuksia ja mutkistivat asioita.


Runsaan kahden tunnin kuluttua majuri Mauermannilta loppuivat kysymykset ja hän sanoi Ollille:


”Teidän vuoronne.”


”Suomeen liittyvistä asioista emme ole kuulleet vielä mitään. Nyt lähdemme Helsinkiin. Luovutamme Toivon omille asiantuntijoillemme kuultavaksi. Ehdimme sinne takaisin vielä tänään. Tuleeko teistä toinen mukaamme?” kysyi Olli tietäen, että ei tule. Se vaihtoehto ei ollut juolahtanut saksalaisten mieleen.


Suomalaiset nousivat pöydästä ja hyvästelivät Mauermannin kiireisesti. Käsiraudoissa oleva Greta liittyi joukkoon Kilpisen ja Häynyn välissä. Kapteeni Stolz lähti ilman erillistä pyyntöä kuljettamaan heitä takaisin satamaan.


Reetta oli yllättynyt Suomeen paluusta. Hän oli tosin huomannut Ollin toimivan kuulustelun aikana kuin johtaja. Se perustui selvästi hänen sotilasarvoonsa. Muut olivat alempiarvoisia. Tallinnassa hän oli everstiluutnantti. Tampereella hänet nähdessäni Olli oli vielä majuri. Miksi ylennys juuri nyt?


Joka tapauksessa hän pelasti minut, ajatteli Reetta helpottuneena.


Automatka oli hiljainen. Kukaan ei sanonut sanaakaan. Perillä Olli kätteli kohteliaasti kapteeni Stolzin ja kiitti häntä yhteistyöstä. Sen jälkeen suomalaisjoukko siirtyi alukseen, jonka päällikkö oli pitänyt sanansa. Vene oli lähtövalmis ja pari minuuttia heidän Hurjaan nousemisensa jälkeen vene oli jo irti laiturista.


”Haluan keskustella vieraamme kanssa. Saanko lainaksi hyttiänne ja sinne miehen, joka saa käsiraudat irti vieraamme käsistä. Ei hän tästä veneestä pakoon pääse”, sanoi Olli Hurjan päällikölle veneen ehdittyä pois Tallinnan satamaalueelta.


Hytti oli pieni ja ainoa kunnollinen istumapaikka siellä oli sen vuode. Olli ja Reetta istuivat sille ja paikalle saapunut veneen konemies ryhtyi irrottamaan käsirautoja. Siihen kului aikaa yli puoli tuntia. Sen ajan Olli ja Reetta olivat hiljaa mutta katseet, joita he vaihtoivat, kertoivat muistoista kolmenkymmenen vuoden takaa.


Lopulta konemies poistui ja sulki oven.


Vuosikymmenten eron jälkeen he olivat nyt ensi kerran kahdestaan. Katseiden aika oli ohi. Sanoja kerrottavaksi oli liikaa ja niille ei ollut aikaa. Olli ja Reetta syöksyivät kiinni toisiinsa. Olli puristi Reetaa ja Reetta Ollia, jonka huulet suutelivat hänen korvaansa. Halaaminen kesti. Siinä purkautui pitkän ajan kaipaus. Lopulta molemmat kuiskivat: ”Rakas, rakas…” Enempää ei puhuttu vaan halaaminen jatkui suudelmalla. Se olisi jatkunut pitkään, mutta ovelta kuulunut koputus pakotti hengästyneet rakastavaiset erkanemaan.


Oven avasi Hurjan päällikkö Lehtonen. Hän kertoi lähettäneensä Helsinkiin viestin heidän paluustaan. Siihen oli saapunut nopea vastaus. Heitä odotetaan ja paikalla on myös Yhdysvaltojen asiainhoitaja Robert McClintock.


Siihen päättyi Reettan ja Ollin yhteinen aika. He palasivat veneen kannelle päällikön mukana.


Olli huomasi, että Mikkolan kovistelu oli auttanut. Mies oli vihdoinkin toiminut ja Reettan toivoma yhteys Yhdysvaltain Suomen edustajaan oli saatu. Se varmasti helpottaisi Reettan asemaa vangittuna Neuvostoliiton desanttina. Suomella ei ole vahvoja perusteita paljastuneen OSS:n agentin kovaan käsittelyyn. Olihan desantti saatu kiinni ennen kuin hän ehti asutuille seuduille pahoja tekemään.


Hurja kiinnittyi poikkeuksellisesti Helsingin Kauppatorin laituriin. Siellä oli vastassa kolme tummiin pukuihin pukeutunutta miestä. Heistä nuorimman Olli päätteli asun perusteella olevan Yhdysvaltojen McClintock ja kaksi vanhempaa miestä edusti ilmeisesti Suomen ulkoasiainministeriötä.


Olli ja Reetta kävelivät vastaanottajien luokse ja tervehtivät. Sen jälkeen puheenvuoron otti toinen suomalaisista. Hän kääntyi ja puhui Reettalle:


”Greta Toivo, saavuitte maahamme laittomasti Neuvostoliitosta desanttina. Tehtäväänne emme tiedä, mutta on käynyt ilmi, että olette myös Yhdysvaltain OSS:n agentti. Maamme eivät ole sodassa keskenään. Maan asiainhoitaja Robert McClintock on vaatinut teidän luovuttamistanne ja olemme sopineet, että teidät internoidaan ja sijoituspaikaksenne tulee Yhdysvaltain edustusto täällä Helsingissä.”


Mies nyökkäsi ja antoi puheenvuoron McClintockille, joka myös puhui Reettalle:


”Welcome. We can talk more at the US Embassy.”


McClintock tarttui Reettan käsivarteen ja talutti hänet lähellä olevaan mustaan autoon, joka poistui paikalta kohti Kaivo puistoa ja siellä olevaa Yhdysvaltain edustustoa.


Ollin olo oli tyhjä, kun hän katseli mustan auton poistumista Kauppatorilta. Sinne meni Reetta, jonka hän oli muutama tunti aikaisemmin pelastanut Saksan turvallisuuspalvelun käsistä. Hän oli panostanut kaikki voimansa tehtävään edellispäivästä alkaen. Nyt takki tuntui tyhjältä.


Ollin kokosi yhteen päivän tapahtumat:


Tallinnaan lähdimme Suomenlahden yli hatarin suunnitelmin. Takaisin palasimme tavoitteemme saavuttaneena jopa siten, että aseveljeyteen ei tullut säröjä. Tosin sellaisia varmasti syntyi majuri Mauermannin ja kapteeni Stolzin uraan, kun heidän esimiehensä saavat tietää miesten menettäneen suomalaisille takaisin jo kertaalleen haltuun saadun OSS:n agentin.


Miesjoukko hajaantui ja Olli käveli verkkaisesti kohti valtioneuvoston linnaa ja siellä olevaa työhuonettaan. Hän halusi raportoida sisäasiainministeri Ehrnroothille menestyksellisestä Tallinnan operaatiosta, mutta myös sen päätymisestä OSS:n agentin internointiin Yhdysvaltojen lähetystöön.


Päivä oli ravistellut Ollin mieltä. Hän oli pakottanut itsensä toimimaan niin kuin Reetta olisi kuka tahansa agentti, jota hän oli metsästämässä isänmaan nimissä. Hän uskoi naamionsa olleen pitävä. Kukaan ulkopuolinen ei tiedä, mitä tapahtui kapteenin hytissä Ollin ja Reettan ollessa siellä kahdestaan.


Olli oli Tallinnan kuulustelujen ajan katsellut Reettaa, hänen kasvojaan ja liikkeitään. Monet ilmeistä olivat tuttuja nuoruudesta mutta paljon oli niihin tullut uutta. Reettakin hallitsi ilmeensä hyvin, sillä yksikään hankala kysymys ei saanut hänen kasvojaan paljastamaan, oliko vastaaminen vaikeaa. Silloin tällöin hän pakotti, niin Olli ajatteli, hymynkin häivähtämään kasvoillaan. Sillä hän selvästi pyrki vakuuttamaan kuulustelijat kerrotun totuudenmukaisuudesta.

